# Walter Scott

|  |
| --- |
| Walter Scott |
| škótsky spisovateľ |
|  |
| Narodenie | 15. august 1771 Edinburgh, Spojené kráľovstvo |
| Úmrtie | 21. september 1832 (61 rokov) Abbotsford, Spojené kráľovstvo |
| Podpis |  |
| Odkazy |
| Projekt Gutenberg | Walter Scott (plné texty diel autora) |
| Commons |  Walter Scott |
|

|  |  |
| --- | --- |
|  |  Britský portál  Biografický portál |

 |

Sir **Walter Scott**, 1. Baronet (\* 15. august 1771, Edinburgh – † 21. september 1832, Abbotsford) bol škótsky básnik, prozaik, románopisec a zberateľ škótskych balád, predstaviteľ romantizmu. Je považovaný za zakladateľa historického románu. Jeho historické romány sú považované za jedny z najvýznamnejších anglických vôbec, pretože ovplyvnili tvorbu niekoľkých generácií a boli veľmi populárne.

## Život

Pochádzal z právnickej rodiny. V mladosti ochorel detskou obrnou a ochrnul na jednu nohu. Detstvo prežil u svojho dedka na škótsko-anglickom pomedzí, kde si veľmi obľúbil rozprávky a ľudovú slovesnosť. V roku 1792 absolvoval právo na University of Edinburgh, stal sa právnikom a v rokoch 1806-1830 bol úradníkom najvyššieho súdu v Edinburghu. Roku 1812 sa spriatelil s anglickým básnikom Georgeom Gordonom Byronom, ktorý svojím revolučným romantizmom do istej miery ovplyvnil jeho tvorbu.

Začínal ako romantický básnik. Už jeho kniha z roku 1805 *Pieseň posledného škótskeho barda* (The Lay of the Last Minstrel) sa stala bestsellerom (za 4 roky sa predalo 21 000 výtlačkov). Vrcholom jeho básnickej tvorby je *Jazerná panna* (The Lady of the Lake) z roku 1810, v ktorej sa panovník zamiluje do škótskej horalky.

V roku 1814 vydal anonymne dielo *Waverley alebo Pred šesťdesiatimi rokmi* (Waverley, or Tis Sixty Years Since), v ktorom sa hlavný hrdina postaví na stranu škótskych horalov, ktorí zosnovajú povstanie proti kráľovi. Obrovský úspech diela povzbudil Scotta na písanie ďalších historických románov. V krátkom čase vydáva diela *Guy Mannering* (1815), *Starožitník* (1816), *Rob Roy* (1817), *Ivanhoe* (1819) a tri série románov, ktorým dal súhrnný názov *Príbehy môjho domáceho* (Tales of My Landlord). Prvá séria obsahuje napr. román *Čierny trpaslík* (1816) a *Starí smrteľníci* (1816), druhá potom vrcholný Scottov román *Srdce Edinburghu* (1818) a v tretej sú zase romány *Povesť o Montrose* (1819) a *Nevesta z Lammermoor* (1819). Ku koncu života sa tvorba Walter Scotta vyznačovala klesajúcou umeleckou úrovňou. Napriek tomu aj v tejto dobe napísal skvelé romány ako je napr. *Talizman* (1825) alebo *Kráska z Perthu* (1828).

Svojim zmýšľaním bol konzervatívec, ktorý cez silné vplyvy romantizmu realisticky líčil veľké historické hnutia a krízy feudálneho stredoveku a svojím dielom ovplyvnil celý literárny svet prvej polovice 19. storočia.

## Dielo

### Poézia

* *Ľudové spevy škótskeho pohraničia* (1802-1803, *Minstrels of the Scottish Border*) - zozbierané škótske balady)
* *Pieseň posledného minstrela* (1805, *The Lay of the Last Minstrel*)
* *Marmion* (1808) - opisuje bitku medzi Angličanmi a Škótmi na Floddenskom poli v roku 1513, v ktorej zvíťazili Angličania a bol zabitý škótsky kráľ Jakub IV.
* *Jazerná pani* (1810, *The Lady of the Lake*) - toto dielo zaznamenalo veľký úspech, avšak Byron so svojimi poémami Scotta predčil, preto si Walter vyberá nový žáner - historické poviedky a romány

### Historické romány

* *Waverley* (1814), autorova románová prvotina, ktorá zachytáva povstanie v Škótsku v roku 1745. Dielo má už typické črty autorovej tvorby: dokonalé zachytenie doby, verné zachytenie historických skutočností a napínavo rozvíjaný dej
* *Guy Mannering* (1815)
* *Starí smrteľníci* (1816, *Old Mortality*)
* *Čierny trpaslík* (1816, *The Black Dwarf*)
* *Starožitník* (1816, *The Antiquary*)
* *Rob Roy* (1817), román zachytávajúci život jedného zo škótskych národných hrdinov, vodcu škótskych horalov Roberta Roya, bojujúceho proti Angličanom na začiatku 18. storočia
* *Srdce Edinburghu* (1818, *The Heart of Midlothian*), vrcholný autorov román, ktorého dej sa odohráva v rokoch 1736-1751 a líči dojemný príbeh dvoch sestier, z ktorých mladšia je odsúdená na smrť a staršia jej svojou obetavosťou vyprosí u londýnskeho súdneho dvora milosť
* *Ivanhoe* (1819), najznámejší autorov román
* *Nevesta z Lammermoor* (1819, *The Bride of Lammermoor*), román sa stal podkladom pre operu Gaetana Donizettho
* *Povesť o Montrose* (1819, *A legiend of Montrose*), román, ktorého dej sa odohráva v Škótsku v roku 1644 za občianskej vojny. Ústredným motívom tohto románu je reakčne monarchistické povstanie škótskych horalov, ktoré podľa autorovho názoru bolo už vopred odsúdené na neúspech pre neorganizovanosť a rodové nepriateľstvo
* *Opát* (1820, *The Abbot*), román opisujúci osudy škótskej kráľovnej Márie Stuartovej
* *Kláštor* (1820, *The Monastery*)
* *Kenilworth* (1821), román odohrávajúci sa "v časoch starého, veselého Anglicka" za panovania kráľovnej Alžbety I. pôsobí živou kresbou prostredia a dejom plným dobrodružstva a napätia
* *Pirát* (1821, *The Pirate*), historický román odohrávajúce sa okolo roku 1700 na Shetlandoch a Orknejách
* *Quentin Durward* (1823), historický román odohrávajúce sa vo Francúzsku v čase vlády Ľudovíta XI. a osou jeho deja je súperenie Ľudovíta XI. s burgundským vojvodom Karolom Smelým. Podľa románu napísal roku 1888 belgický hudobný skladateľ François-Auguste Gevaert rovnomennú operu
* *Talizman* (1825, *The Talisman*), román odohrávajúci sa v Sýrii a Palestíne počas tretej krížovej výpravy (1189-1192), ktorú viedol anglický kráľ Richard I.
* *Woodstock* (1826)
* *Krásavica z Perthu* (1828, *The Fair Maid of Perth*), román sa stal podkladom pre operu George Bizeta
* *Gróf parížsky* (1832, *Count Robert of Paris*)

### Románové kroniky

* *Chirurgova dcéra* (1827, *The Surgeon's Daughter*)
* *Vdova z Vysočiny* (1827, *The Highland Widow*)

## Pozri aj

* Anglická literatúra
* Zoznam anglických spisovateľov
* Abbotsford
* Romantizmus

## Iné projekty

Commons* Commons ponúka multimediálne súbory na tému **Walter Scott**

## Zdroj

*Tento článok je čiastočný alebo úplný preklad článku Walter Scott na českej Wikipédii.*